31992R0094
L 011/14
JURNALUL OFÍCIAL AL UNIUNII EUROPENE
REGULAMENTUL (CEE) NR. 94/92 AL COMISIEI
din 14 ianuarie 1992
de stabilire a normelor de aplicare a regimurilor pentru importurile din țări terțe prevăzute de Regulamentul (CEE) nr. 2092/91 privind metoda de producție agricolă ecologică și indicarea acesteia pe produsele agricole și alimentare
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), în special articolul 11 și articolul 16 alineatul (3),
întrucât articolul 11 alineatul (1) din Regulamentul (CEE) nr. 2092/91 prevede că, de la 23 iulie 1992, produsele importate din țări terțe pot fi comercializate numai în cazul în care provin din țări terțe care figurează într-o listă care urmează să fie întocmită; întrucât articolul 11 alineatul (2) precizează condițiile care trebuie îndeplinite pentru ca o țară terță să fie inclusă în lista respectivă;
întrucât lista menționată ar trebui întocmită; întrucât, de asemenea, trebuie să se stabilească norme privind procedura de examinare a unei cereri din partea unei țări terțe în vederea includerii în listă;
întrucât măsurile prevăzute de prezentul regulament sunt conforme cu avizul Comitetului prevăzut la articolul 14 din Regulamentul (CEE) nr. 2092/91,
ADOPTĂ PREZENTUL REGULAMENT:
Articolul 1
Lista țărilor terțe, menționată la articolul 11 alineatul (1) litera (a) din Regulamentul (CEE) nr. 2092/91, este prevăzută în anexa la prezentul regulament.
Această listă cuprinde toate informațiile considerate ca fiind necesare pentru fiecare țară terță în parte, astfel încât să permită identificarea produselor reglementate prin norme și în special:
-
autoritatea și organismul sau organismele din țara terță responsabile pentru emiterea certificatelor de control în vederea importului în Comunitate;
-
autoritatea sau autoritățile de control din țara terță și/sau organismele private recunoscute de țara terță respectivă pentru efectuarea controlului.
De asemenea, după caz, lista poate indica:
-
unitățile de prelucrare și exportatorii care intră sub incidența sistemului de control;
-
produsele reglementate de norme.
Articolul 2
(1) Comisia analizează includerea unei țări terțe în lista din anexă la primirea unei cereri de includere din partea reprezentantului țării terțe în cauză.
(2) În termen de șase luni de la primire, cererea de includere se completează cu un dosar tehnic întocmit într-una din limbile oficiale ale Comunității și incluzând toate informațiile necesare Comisiei pentru a se asigura că sunt îndeplinite condițiile prevăzute la articolul 11 alineatul (2) din Regulamentul (CEE) nr. 2092/91 pentru produsele destinate exportului în Comunitate. În special, dosarul cuprinde următoarele informații detaliate:
(a)
tipurile și, în cazul în care este posibil, o estimare a cantităților de produse agricole și alimentare destinate exportului în Comunitate, în conformitate cu normele prevăzute la articolul 11;
(b)
normele de producție aplicate în țara terță și anume:
-
principiile de bază stabilite de anexa I la Regulamentul (CEE) nr. 2092/91;
-
produsele autorizate pentru a fi utilizate în etapa de producție agricolă, și anume produse de protecție a plantelor, detergenți, îngrășăminte și amelioratori de sol;
-
ingredientele care nu sunt de origine agricolă, autorizate în produsele transformate și procesele și tratamentele autorizate pe parcursul transformării;
(c)
normele privind sistemul de control și organizarea punerii în aplicare a acestui sistem în țara terță:
-
numele oricărei autorități responsabile pentru efectuarea controlului din țara terță și/sau al organismelor private care au sarcina de a efectua controale;
-
normele privind controalele în exploatații agricole și în unitățile de prelucrare, precum și sancțiunile care pot fi aplicate în eventualitatea unor încălcări;
-
numele și adresa (adresele) autorității sau ale organismului ori organismelor din țara terță cărora le revine responsabilitatea emiterii certificatelor de import în Comunitate;
-
informațiile necesare cu privire la organizarea controlului respectării normelor care reglementează producția și sistemul de control, inclusiv emiterea certificatelor. Numele și mențiunile specifice cu privire la autoritatea căreia îi revine sarcina controlului respectiv;
-
lista unităților de transformare și a exportatorilor către Comunitate; numărul de producători și suprafața cultivată;
(d)
În cazul în care există, rapoartele de examinare la fața locului, întocmite de experți independenți, cu privire la punerea în aplicare eficace a normelor de producție și a normelor de control menționate la literele (b) și (c).
(3) La examinarea unei cereri de includere, Comisia poate solicita orice alte informații suplimentare necesare pentru a stabili dacă normele de producție și de control din țara terță sunt echivalente cu cele prevăzute de Regulamentul (CEE) nr. 2092/91, inclusiv prezentarea rapoartelor de examinare la fața locului, întocmite de experți a căror independență a fost recunoscută de Comisie. De asemenea, în cazul în care este necesar, Comisia poate proceda la o examinare la fața locului prin experți pe care îi desemnează.
(4) Includerea unei țări terțe în lista din anexă poate fi condiționată de prezentarea de rapoarte regulate de examinare la fața locului, întocmite de experți independenți, cu privire la punerea în aplicare eficace a normelor de producție și de control în țara terță în cauză. De asemenea, în cazul în care este necesar, Comisia poate organiza o examinare la fața locului prin experți pe care îi desemnează.
(5) În cazul în care, după includerea unei țări terțe în lista din anexă, se aduc modificări de orice fel cu privire la măsurile în vigoare în țara terță sau la punerea în aplicare a acestora, țara terță respectivă notifică Comisia cu privire la aceasta. Ținând seama de aceste informații, se poate hotărî modificarea normelor privind includerea țărilor terțe în anexă sau retragerea includerii țării respective, în conformitate cu procedura prevăzută la articolul 14 din Regulamentul (CEE) nr. 2092/91; o decizie similară se poate lua și în cazul în care o țară terță nu a furnizat informațiile solicitate în temeiul prezentului alineat.
(6) În cazul în care, după includerea unei țări terțe în lista din anexă, Comisia obține informații care pot genera îndoieli cu privire la punerea efectivă în aplicare a măsurilor descrise, aceasta poate solicita țării terțe în cauză orice informații necesare, inclusiv rapoarte de examinare la fața locului întocmite de experți independenți, sau poate facilita examinări la fața locului realizate de experți pe care îi desemnează. Ținând seama de aceste informații și/sau rapoarte, se poate hotărî suspendarea includerii, în conformitate cu procedura prevăzută la articolul 14 din Regulamentul (CEE) nr. 2092/91; o decizie similară se poate lua și în cazul în care o țară terță nu furnizează informațiile solicitate până la data limită precizată în solicitarea Comisiei sau în cazul în care o țară terță nu a fost de acord cu controlul la fața locului pentru a se stabili respectarea condițiilor de includere în listă.
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 ianuarie 1992.